Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 411/13/5508	Ružomberok, 16.5.2014
EEČ : 2-42-54-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Ružomberok
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 27.10.2013 v čase o 12.10 h vykonával jazdu na osobnom motorovom vozidle zn. Škoda Fábia, ev. č. RK436AL po ceste III. triedy č. 0597 v obci XXXXX, časť Stredná Revúca, okres Ružomberok, pričom pri predchádzaní cyklistky XXXXX, nar. XXXXX, nedodržal dostatočný bočný odstup od predchádzanej cyklistky, ktorá vykonávala jazdu v rovnakom smere a túto zachytil pravým spätným zrkadlom, v dôsledku čoho cyklistka XXXXX spadla na zem, následkom čoho podľa znaleckého posudku utrpela zlomeninu oboch kostí ľavého predkolenia s posunom úlomkov, ktoré zranenie si u poškodenej vyžiadalo dobu práceneschopnosti a obmedzenia obvyklého spôsobu života v trvaní 5 mesiacov, 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Poverený príslušník ODI Ružomberok v konaní vedenom pod sp. zn. ORP-93/DI-RK-2013 zistil a preukázal, že obv. XXXXX spáchal prečin ublíženia na zdraví podľa § 157 ods. 1 Trestného zákona.	      
    
          Poverený príslušník po skončení  vyšetrovania mi predložil spis s návrhom na podanie obžaloby. Preskúmaním spisu som zistil, že obvinený dal súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Trestného poriadku.
	
         Obvinený sa ku skutku, ktorý sa mu kladie za vinu, priznal.  Zo spáchania skutku je usvedčovaný výpoveďou svedka poškodeného XXXXX, svedkov XXXXX, XXXXX, znaleckým posudkom znalca z odboru doprava cestná, podľa ktorého bezprostrednou príčinou vzniku nehodového deja bolo, že obvinený nedodržal minimálny bezpečný odstup od pred ňou idúcou cyklistkou, pričom technika jazdy cyklistky bola z technického hľadiska správna, záznamom z dopravnej nehody, zápisnicou o obhliadke miesta nehody s fotodokumentáciou, znaleckým posudkom z odboru zdravotníctva, ako aj ďalšími listinnými dôkazmi.

Trestná sadzba za uvedený prečin je 6 mesiacov až na dva roky trestu odňatia slobody. 
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený  vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného,  s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce.
	
V konaní poškodená XXXXX uviedla, že škodu na zdraví si bude uplatňovať cestou zákonného poistenia vozidla, ktoré do nej narazilo. Poškodená VšZP si v konaní uplatnila nárok na náhradu škody vo výške 2641,56 Eur.  

Vzhľadom na uvedené skutočnosti mám za to, že u obv. XXXXX sú splnené podmienky potrebné pre podmienečné zastavenie trestného stíhania a to aj s prihliadnutím na správanie sa obvineného po spáchaní skutku, kedy počas prípravného konania vyjadril snahu nahradiť spôsobenú škodu cestou zákonného poistenia vozidla a v tomto smere urobil všetky opatrenia smerujúce k uspokojeniu nárokov poškodených strán, predovšetkým predmetnej poisťovni oznámil spôsobenie dopravnej nehody a predložil jej záznam o dopravnej nehode s príslušným rozhodnutím ODI Ružomberok a predložil tiež poisťovni vyčíslenie škody zo strany VšZP.
	
Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti a bude musieť nahradiť spôsobenú škodu cestou zákonného poistenia vozidla. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať.
	
Skúšobná doba v trvaní 12 mesiacov bola určená s prihliadnutím na osobu obvineného  a všetky okolnosti prípadu.
	
S poukázaním na uvedené som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor